– Det er bekymringsfullt, sier administrerende direktør i Lindorff Norge, Anette Willumsen:

– Det er viktig å være bevisst og lære sette tæring etter næring som ung.

Hvis ikke kan det få konsekvenser, mener hun.

Shopper uten penger

Administrerende direktør i Lindorff Norge, Anette Wilumsen, er bekymret for konsekvensene for unge på sikt Foto: Åse Marit Befring

Lindorffundersøkelsen er gjort blant 1000 unge mellom 20 og 30 år.

Den viser at hver fjerde unge fortsetter å shoppe selv om de ikke har penger.

Dermed øker gjelden, spesielt blant dem mellom 25 og 30 år.

I snitt skylder unge voksne i denne aldersgruppen 75.000 kroner, og det er en økning på 5 prosent fra 2015 til 2016.

De mellom 20 og 25 år skylder 41.000 kroner i snitt, og det er en økning på 9 prosent i samme periode.

Stort kjøpepress blant unge

På en kafe på Høyskolen i Oslo og Akershus inntar Lukas og Isak lunsj. Det er ikke alltid studielånet strekker til:

– Hvis man ikke har penger igjen i slutten av måneden er det veldig fristende å bruke kredittkortet, sier Isak Kvalvaag Torgersen (26).

Han har likevel unngått anmerkninger:

– Men det er veldig stort press på at du skal ha den siste MacBooken eller å bo greit selv om du er student, legger han til.

Lukas Haug langøy (24) mener det ikke er de unges skyld alene at gjelden vokser:

– Da jeg bestilte kredittkort satt jeg grensen på 5000 kroner, men kredittkortselskapet økte den til 15 000 kroner.

Så selv om man prøver å være fornuftig, gjør de alt for at du skal bruke mer penger enn du kan, sier han.

Isak og Lukas mener kredittkortselskapene må ta sin del av skylden for at gjelden blant de unge vokser. Foto: Åse Marit Befring

Ber mamma og pappa betaler gjelden

I følge undersøkelsen ville over halvparten bedt familien eller partneren om hjelp hvis de fikk betalingsproblemer.

Susanne Milan synes det er godt å ha mamma og pappa som sikkerhetsnett slik at hun unngår betalingsanmerkninger Foto: Åse Marit Befring

Det er vanligere enn både å be om betalingsutsettelse eller skaffe seg ekstrajobb.

– Jeg ville nok spurt mamma om hjelp hvis jeg trengte det, sier student Susanne Milan.

Lukas mener også det er godt å ha et sikkerhetsnett i foreldre:

– Samtidig er det dumt for dem som har en livstil de ikke har råd til. Kanskje bør foreldrene heller ta grep og hjelpe dem få oversikt over økonomien, mener han.

Fakta fra Lindorff-analysen: Ekspandér faktaboks 1 av 4 unge mellom 20-30 år handler selv om de ikke har penger. Nærmere 50 000 unge har betalingsanmerkninger Kvinner shopper mest, menn får flest inkassovarsler De unge skylder stadig høyere beløp Unge i slutten av 20-årene sliter mest Mobilutgifter er på topp i betalingsanmerkninger Unge går først til familien når de får problemer

Mobilregningen smerter mest

Marte Pettersen betaler ikke mobilregningen selv , men skjønner at noen sliter:-Pappa blir rimelig irritert hvis jeg går over grensen, og da må jeg betale. Det er jo sure penger da, sier hun Foto: Åse Marit Befring

Over 30 prosent av de unge har fått inkassovarsel, og de fleste er menn.

Gjennomsnittsnordmannen - uansett alder - går motsatt vei.

Det er mobilregningen flest har latt være å betalt i tide (27%), mens husleie kommer rett bak (26%)

– Det er en negativ utvikling som viser at de unge er blitt dårligere til å betale, sier Anette Wilumsen:

Hun mener det verste er at de kan ødelegge for seg selv slik at de ikke får boliglån:

– Det å få en god start er viktig, sier hun